EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA ŠKOLSKU GODINU 2020./2021. ZA UČENIKE I RODITELJE

*Epidemiološke mjere izrađene su prema uputama Hrvatskog zavoda za javno zdravstvo i MInistarstva znanosti i obrazovanja. Učenici i roditelji trebaju se pridržavati pojačanih mjera i uputa zbog vlastite sigurnosti i sigurnosti drugih.*

1. **OBVEZE RODITELJA/UČENIKA PRIJE DOLASKA U ŠKOLU**

1. Roditelji/skrbnici imaju obavezu izmjeriti tjelesnu temperaturu djetetu svaki dan prije dolaska u školu. U slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta. Učenici viših razreda mogu sami izmjeriti temperaturu.

2. Vrijednost izmjerene temperature prije polaska u školu roditelj/učenik je dužan upisati u posebnu bilježnicu.

1. **DOLAZAK UČENIKA I RODITELJA U ŠKOLU**

1. Učenici u školu dolaze sami, organiziranim prijevozom ili u pratnji roditelja na način kako bi dolazili da nema epidemije.

2. Učenika u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo s COVID-19. Ako iste simptome ili mjeru samoizolacije ima dijete/učenik ili ako je zaraženo virusom COVID-19 ne smije dolaziti u školu.

\*Ako učenici razviju simptome COVID-19 tijekom boravka u ustanovi, učitelj odmah obavještava roditelje, koji u najkraćem mogućem roku trebaju doći po dijete. Do dolaska roditelja učenik se izolira u prikladnoj prostoriji.

4. Roditelji/skrbnici koji dovode i odvode djecu u školu to čine na način da ne ulaze u školu, osim ako je to neophodno zbog iznimno opravdanih razloga, već dolaze do ulaza u školsko dvorište pri čemu zadržavaju distancu od najmanje 1,5 metra u odnosu na druge roditelje/skrbnike i djecu. Roditelji i djeca iz istog kućanstva ne moraju držati distancu.

5. Učenik dolazi i odlazi iz škole sa školskom torbom te svoju opremu i pribor ne dijeli s drugim učenicima.

6. Učenici koji dolaze u školu organiziranim prijevozom trebaju se pridržavati mjera propisanih za javni prijevoz.

\*Učenici su kod ulaska u organizirani prijevoz, tijekom vožnje i kod izlaska dužni održavati fizičku distancu i nositi masku. Učenici trebaju sjediti na svojim mjestima i izbjegavati miješanje s učenicima drugih razreda.

7. U školu učenici ulaze prema unaprijed utvrđenom rasporedu po razredima i samo u vrijeme koje je utvrđeno za ulazak njihovog razreda. Ulazak učenika u školu i odlazak do razreda nadziru razredne učiteljice, odnosno učitelji koji s razrednim odjelom imaju 1. nastavni sat.

8. Kod ulaska u školu učenik dezinficira potplate obuće u organizaciji škole.

1. **ODLAZAK UČENIKA IZ ŠKOLE**

1. Odlazak učenika iz škole odvija se prema utvrđenom protokolu za izlazak svakog pojedinog razreda i to na način da ne dolazi do kontakta između djece različitih razreda.

2. Odlazak učenika iz škole nadgleda učiteljica koja s njima održava zadnji školski sat te vodi brigu o održavanju distance i pridržavanju svih ostalih mjera kod izlaska učenika iz škole.

1. **BORAVAK UČENIKA U ŠKOLI**

1. Učenici trebaju, što je više moguće, održavati distancu (fizičku udaljenost) od drugih učenika i

odraslih (preporučeno 1,5 m).

2. Tijekom boravka u školi učenik isključivo boravi u svom razredu i ne miješa se s učenicima drugih razreda.

3. Učenik prostoriju u kojoj boravi njegov razred smije napustiti samo u slučaju odlaska na toalet, pranje ruku ili izlaska u dvorište škole radi aktivnosti na otvorenom i to isključivo na način da se ne miješa s učenicima iz drugih razreda.

4. Prilikom prolaska kroz zajedničke prostorije (hodnik/hol/toaleti/dvorana) učenici su dužni prolazak skratiti na minimum, nepotrebno ne dodirivati površine ili predmete i kretati se po unaprijed označenoj ruti kretanja.

5. Učenici trebaju redovito i pravilno prati ruke prije ulaska u svoju učionicu, prije konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo. Pri pranju ruku potrebno je pridržavati se naputaka za pravilno pranje ruku. Nakon pranja ruku vodom i sapunom ruke treba osušiti papirnatim ručnikom za jednokratnu upotrebu koji se nakon korištena baca u koš za otpatke. Pranje ruku prije konzumiranja hrane, nakon dolaska izvana i u nekim drugim prilikama u razredu može se zamijeniti dezinficiranjem ruku.Dezinficijense ne koriste učenici koji imaju promjene na koži ruku ili ako dezinficijens kod njih izaziva nelagodu.

6. Učenike treba poticati da kada kašlju i kišu prekriju usta i nos laktom ili papirnatom maramicom koju poslije trebaju odbaciti u koš za otpad te oprati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.

7. Preporuča se i potiče učenike da ne dodiruju usta, nos, oči i lice kao i da ne stavljaju ruke i predmete u usta. Svaki učenik samo postupa sa svojom odjećom i obućom, školskim priborom, torbama i knjigama te ih ne dijeli s ostalim učenicima i ne dodiruje i ne uzima stvari drugih učenika.

8. Djeca ne nose zaštitne maske osim u slučaju kada u razredu nije moguće održati fizičku udaljenost od druge djece i osoba u učionici. Masku mogu nositi učenici koji to žele i oni učenici koji su u skupini izrazito vulnerabilnih osoba i kojima je nošenje maske preporučio liječnik.

9. Djeca užinu/jelo konzumiraju u razredu u kojoj boravi njihov razred. Užinu donose od kuće.

1. **ORGANIZACIJA NASTAVE U ŠKOLI**

1. Nastava se u školi organizira za sve učenike od 1. do 8. razreda i sva djeca su je obvezna

pohađati.

2. Tijekom nastave učenici jednog razrednog odjela ne miješaju se s učenicima drugog razrednog odjela.

3. U razrednoj nastavi s učenicima boravi njihova učiteljica razredne nastave i učitelji predmetne nastave koji predaju u tom razredu.

4. U predmetnoj nastavi s učenicima borave predmetni učitelji. O načinu ulaska predmetnih učitelja u razredni odjel predmetne nastave, organizaciju rada, proceduru, mjere i način rada propisuje ravnatelj uputama za djelatnike.

5. Nastava TZK odvija se kad god je to moguće u vanjskim prostorima, i to na način da ne dolazi do spajanja ili kontakta razrednih odjeljenja.

6. U razrednoj nastavi, odmori se organiziraju u različito vrijeme, školsko zvono se ukida, a nastava i nastavni sati započinju u različito vrijeme za različite razredne odjele kako učenici ne bi došli u kontakt s učenicima drugih razrednih odjela . Učenici se kreću izvan učionice samo ako je to nužno. U predmetnoj nastavi učenici počinju i završavaju u isto vrijeme i ne izlaze za vrijeme velikog odmora.

8. Matična škola u Supetru radi u 2 smjene i to na način da u jednu smjenu idu svi učenici razredne nastave, a u drugoj smjeni izmjenjuju se 5..i 7.razredi te 6.i 8.razredi uživo i online. Razredna nastava mijenja smjenu nakon dva tjedna, a predmetna nakon tjedan dana. Učenici u razrednoj nastavi u matičnoj školi ulaze u različitim terminima:

07:30 h -4.razredi

07:45 h-3.razredi

08:00- 2.razredi

08:15-1. razredi

Satovi traju 40 minuta. Nema međusobnog miješanja učenika i izlazaka iz učionice.

. Odmor će biti u različito vrijeme po dogovoru s učiteljicama. Ukida se školsko zvono. Izborna nastava se odvija uživo osim nastave Talijanskog jezika koja se održava online.

PŠ Nerežišća

Rad je u jutarnjoj smjeni. Ulazak je u 08:50 h. Djeca ne dolaze ranije. Nastava počinje u 08:00 h.. Produženi boravak organizira se prema Uputama HZJZ. Izborna nastava Informatike odvija se online.

PŠ Sutivan

Rad je u dvije smjene. Prva dva tjedna u jutarnjoj smjeni rade 1.i 3.razred, a 2.i 4.u popodnevnoj smjeni. Smjene se mijenjaju nakon dva tjedna. Ulazak je od 07:50 h za jutarnju smjenu, a za popodnevnu smjenu u 13:50 h.

Izborna nastava Informatike odvija se online, a Vjeronauk i Talijanski jezik uživo.

Predmetna nastava odvija se dijelom uživo, a dijelom online. Jedan tjedan 5.i 7 razredi su uživo, a 6.i 8.online putem Google Classrooma , a sljedeći obrnuto.

Satovi traju 40 minuta. Raspored prijevoza bit će organiziran sukladno istome s popisom učenika i rasporedom sjedenja.

Učenici ulaze prema točno predviđenom rasporedu. 5.i 6.ulaze na pomoćni ulaz, a 7. i 8.na glavni ulaz u jutarnjoj smjeni od 07:50 h, a u popodnevnoj smjeni od 13:50 h.

Na učionicama su oznake razreda. Satovi traju po 40 minuta i sukladno istome organizira se prijevoz za učenike. Svaki učenik dobiva po dvije perive maske. Učenici ne mijenjaju učionice. Tijekom malog odmora nema izlaska iz učionice. Za vrijeme sata dopušten je odlazak u WC ukoliko je nužno, s maskom na licu i isključivo u WC za predviđeni razred. Tijekom velikog odmora učenici jedu marendu u svojim učionicama.

Izborna nastava u kojoj dolazi do miješanja grupa, dodatna i dopunska nastava te izvannastavne aktivnosti održavaju se online po dobivenom rasporedu. U slučaju potrebe može se organizirati i uživo bez miješanja grupa. Nastava TZK odvijat će se na otvorenom, a slučaju lošeg vremena po dogovoru s učiteljima. Za korištenje dvorane naknadno će se donijeti odluka.

1. **IZRAZITO VULNERABILNA (OSJETLJIVA DJECA)**

1. Za svaku izrazito vulnerabilnu osobu (učenik) ili osobu koja dijeli kućanstvo s izrazito vulnerabilnom osobom, potrebno je pojedinačno razmotriti situaciju uzimajući u obzir aktualnu epidemiološku situaciju. Odluku o tome donosi liječnik primarne zdravstvene zaštite kao i o eventualnim drugim posebnim mjerama zaštite poput nošenja maske i sl. (pedijatar, liječnik obiteljske medicine, te za učenike kod izostanaka duljih od mjesec dana liječnik školske medicine). U kućanstvu u odnosu na vulnerabilnog člana preporučuje se izbjegavati bliski kontakt, nositi masku kada je primjereno i provoditi druge preventivne mjere.

2. Roditelji koji smatraju da njihovo dijete pripada u skupinu izrazito vulnerabilne djece i da zbog toga ne može pohađati nastavu u školi dužni su o tome pribaviti mišljenje nadležnog liječnika obiteljske medicine i dostaviti ga školi prije početka nastave. Za izostanke duže od mjesec dana potrebna je i odluka liječnika školske medicine.

3. Za učenike kojima je utvrđeno da pripadaju u skupinu izrazito vulnerabilne djece i koji o tome imaju potvrdu liječnika obiteljske i školske medicine, kao i za učenike u samoizolaciji ili učenike oboljele od virusa COVID-19 koji nemaju izražene simptome ili nisu u bolnici organizira se nastava na daljinu (virtualno).